Standa þingmenn í eldamennsku þegar eldhúsdagsumræður fara fram ? Orðið eldhúsdagur hefur fleiri en eina merkingu . Það getur í fyrsta lagi merkt ‘ annadagur í eldhúsi ’ og er þá átt við að mikið sé um að vera , til dæmis í sláturtíðinni þegar unnið er við að sauma vambir , brytja mör og svo framvegis . Í öðru lagi var áður fyrr talað um að halda sér eldhúsdag um að gera sér glaðan dag , til dæmis þegar sauð var slátrað og menn fengu nýtt kjöt til tilbreytingar , en sú notkun heyrist mjög sjaldan núna . Í þriðja lagi var talað um að taka sér eða gera sér eldhúsdag og var sá dagur þá nýttur til þess að gera hreint í eldhúsinu en einnig annars staðar í vistarverum , ganga frá ýmsu sem dregist hafði að koma fyrir . Sem betur fer standa þingmenn ekki í eldamennsku þegar eldhúsdagsumræður fara fram . Þá gætu þeir þurft að slökkva elda eins og þessir kokkar á myndinni . Af síðustu merkingunni er dregin sú yfirfærða notkun , sem tíðkast á Alþingi og dæmi eru um í söfnum Orðabókar Háskólans þegar á 19. öld , en á þeim degi flytur forsætisráðherra eldhúsdagsræðu sína og fram fara sérstakar umræður í þinginu , eldhúsdagsumræður , þar sem farið er yfir stefnu ríkisstjórnar , fjármál og störf Alþingis . Þingmenn eru því ekki að elda í venjulegustu merkingu orðsins heldur taka þeir sér eldhúsdag til að fara yfir það sem gera þarf eða lent hefur útundan af einhverjum ástæðum .